b'\n_START_ARTICLE_\nPipin Landenski\n_START_SECTION_\n\xc5\xbdivljenje\n_START_PARAGRAPH_\nPo Fredergarjevi kroniki, glavnem viru podatkov o Pipinovem \xc5\xbeivljenju, se je njegov o\xc4\x8de imenoval Karlman. Priimek Landenski je dobil verjetno po svojem rojstnem mestu Landen v flandrijskem delu sedanje Belgije. Imeni Pipin I. in Pipin Starej\xc5\xa1i se nana\xc5\xa1ata na njegov polo\xc5\xbeaj v rodbini Pipinidov. S poroko njegove h\xc4\x8derke Bege z Ansagiselom, sinom metz\xc5\xa1kega \xc5\xa1kofa Arnulfa, sta se zdru\xc5\xbeila velika klana Pipinidov in Arnulfingov, iz katerih se je kasneje rodila dinastija Karolingov._NEWLINE_Pipin se je z nekaj plemi\xc4\x8di iz Avstrazije in Burgundije leta 613 uprl regentki, kraljici Brunhildi, ki je vladala v imenu svojega pravnuka Sigiberta II.. V skupini nezadovoljne\xc5\xbeev, ki so prebegnili h kralju Nevstrije Klotarju II., sta bila po poleg Pipina in Arnulfa tudi Varnahar II. in Radon. Slednja je Fredergar opisal kot najpremo\xc5\xbenej\xc5\xa1a velika\xc5\xa1a Avstrazije. Odpadniki so Klotarja priznali za zakonitega regenta in varuha mladoletnega kralja in mu obljubili, da ne bodo pomagali Brunhildi. Klotar je kmalu zatem usmrtil Brunhildo, Sigiberta in njegovega brata Korbona in postal kralj zdru\xc5\xbeene merovin\xc5\xa1ke Galije. Po predhodnem sporazumu, sklenjenem v Adernahu (sedaj v nem\xc5\xa1kem Porenju), je novi kralj potrdil Rodona za majordoma Avstrazije, Barnaharja pa za majordoma Burgundije. Pipin je moral na svojo nagrado \xc4\x8dakati do leta 623, ko je Klotar svojega mladoletnega sina Dagoberta III. imenoval za kralja Avstrazije. Pipin je postal majordom Avstrazije, njegov stari zaveznik Arnulf pa glavni svetovalec mladega kralja._NEWLINE_Pipina so njegovi sodobniki opisovali kot modrega svetovalca in dobrega dr\xc5\xbeavnega upravnika. Nekateri nasprotniki so proti njemu \xc5\xa1\xc4\x8duvali kralja, vendar mu je uspelo obdr\xc5\xbeati se na polo\xc5\xbeaju do leta 629. Takrat je iz neznanega vzroka, morda po lastni volji ali na silo, odstopil s polo\xc5\xbeaja majordoma in se umaknil na dru\xc5\xbeinske posesti._NEWLINE_Po Dagobertovi smrti leta 639 je v imenu Sigiberta III. ponovno prevzel polo\xc5\xbeaj majordoma Avstrazije. Njegova glavna naloga je bila nadziranje delitve kraljeve zakladnice med Sigibertom in njegovim bratom Klodvikom II. . V njunem imenu je v Nevstriji in Burgundiji vladala njuna ma\xc4\x8deha Nantilda. Sigibert je svoj del dedi\xc5\xa1\xc4\x8dine zaradi prijateljstva med Pipinom in burgundskim majordomom Egom dobil kmalu. Sigibertov glavni svetovalec Kunibert K\xc3\xb6lnski je del zakladnice prevzel v Compi\xc3\xa8gneu in ga prenesel v Metz._NEWLINE_Pipin in Ego sta kmalu zatem umrla. Pipin je bil tako priljubljen, da ga nekatere martiorologije uvr\xc5\xa1\xc4\x8dajo med svetnike, \xc4\x8deprav ni bil nikoli kanonziran. Spomin nanj se preznuje 21. februarja.'